สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 20 ม.ค.60
23 ม.ค. 2560

ดัชนีดาวโจนส์ตลาดหุ้นนิวยอร์กปิดดีดตัวขึ้น เมื่อวันศุกร์ (20 ม.ค.) หลังจากที่นายโดนัลด์ ทรัมป์ ทำพิธีสาบานตนเข้ารับตำแหน่งประธานาธิบดีสหรัฐคนที่ 45 โดยในระหว่างการกล่าวสุนทรพจน์ ปธน.คนใหม่ของสหรัฐได้ยืนยันจุดยืนอันแข็งกร้าวที่จะปกป้องผลประโยชน์ของสหรัฐ ย้ำชัด “อเมริกาต้องมาก่อน” การค้า ภาษี การต่างประเทศต้องเอื้อประโยชน์สหรัฐ
ดัชนีเฉลี่ยอุตสาหกรรมดาวโจนส์เพิ่มขึ้น 94.85 จุด หรือ 0.48% ปิดที่ 19,827.25 ดัชนี S&amp;P500 เพิ่มขึ้น 7.62 จุด หรือ 0.34% ปิดที่ 2,271.31 จุด ดัชนี NASDAQ เพิ่มขึ้น 15.25 จุด หรือ 0.28% ปิดที่ 5,555.33 จุด
 
ตลาดหุ้นยุโรปปิดขยับลงเล็กน้อย ในวันศุกร์ (20 ม.ค.) เนื่องจากนักลงทุนชะลอการซื้อขายเพื่อรอดูสุนทรพจน์ของนายโดนัลด์ ทรัมป์ ในโอกาสที่เขาทำพิธีสาบานตนเข้ารับตำแหน่งประธานาธิบดีคนที่ 45 ของสหรัฐอย่างเป็นทางการ
ดัชนี Stoxx Europe 600 ขยับลง 0.27 จุด หรือ 0.07% ปิดที่ 362.58 จุด สำหรับทั้งสัปดาห์ ดัชนีปรับตัวลง 0.9% ซึ่งเป็นการลดลงครั้งแรกในรอบ 4 สัปดาห์
ดัชนี CAC-40 ตลาดหุ้นฝรั่งเศสปิดที่ 4,850.67 จุด เพิ่มขึ้น 9.53 จุด หรือ 0.20% ดัชนี DAX ตลาดหุ้นเยอรมันปิดที่ 11,630.13 จุด เพิ่มขึ้น 33.24 จุด หรือ 0.29% ดัชนี FTSE 100 ตลาดหุ้นลอนดอนปิดที่ 7,198.44 จุด ลดลง 10.00 จุด หรือ 0.14%
 
ตลาดหุ้นลอนดอนปิดลดลงเล็กน้อย เมื่อวันศุกร์ (20 ม.ค.) หลังจากที่มีการเปิดเผยข้อมูลยอดค้าปลีกที่ร่วงลงผิดไปจากคาดการณ์ในเดือนธ.ค. ขณะเดียวกันนักลงทุนชะลอการซื้อขายเพื่อรอดูว่านายโดนัลด์ ทรัมป์ จะกล่าวถึงนโยบายเศรษฐกิจหรือไม่ หลังจากที่เขาเข้าพิธีสาบานตนรับตำแหน่งประธานาธิบดีคนที่ 45 ของสหรัฐอย่างเป็นทางการ
ดัชนี FTSE 100 ลดลง 10.00 จุด หรือ 0.14% ปิดที่ 7,198.44 จุด ขณะที่ทั้งสัปดาห์ ดัชนีร่วงลง 1.9% ซึ่งเป็นการปรับตัวลงครั้งแรกในรอบ 7 สัปดาห์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้น เมื่อวันศุกร์ (20 ม.ค.) ก่อนที่การประชุมของกลุ่มประเทศผู้ผลิตน้ำมันจะมีขึ้นที่กรุงเวียนนาในวันนี้ โดยการประชุมดังกล่าวมีเป้าหมายเพื่อตรวจสอบระดับการปฏิบัติตามข้อตกลงลดกำลังการผลิตของประเทศสมาชิก อย่างไรก็ตาม แรงบวกของสัญญาน้ำมันได้ถูกสกัดลงในระหว่างวัน หลังจากมีรายงานว่าแท่นขุดเจาะน้ำมันที่ใช้งานในสหรัฐปรับตัวเพิ่มขึ้นในสัปดาห์นี้
สัญญาน้ำมันดิบ WTI ส่งมอบเดือนก.พ.พุ่งขึ้น 1.05 ดอลลาร์ หรือ 2% ปิดที่ 52.42 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค.เพิ่มขึ้น 1.33 ดอลลาร์ หรือ 2.5% ปิดที่ 55.49 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อวันศุกร์(20 ม.ค.) โดยได้แรงหนุนจากการอ่อนค่าของสกุลเงินดอลลาร์สหรัฐ อันเนื่องมาจากความไม่แน่นอนเกี่ยวกับมุมมองที่มีต่อทิศทางสกุลเงินดอลลาร์ของนายโดนัลด์ ทรัมป์ ประธานาธิบดีสหรัฐคนที่ 45
สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 3.4 ดอลลาร์ หรือ 0.28% ปิดที่ 1,204.90 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 3 เซนต์ หรือ 0.18% ปิดที่ 17.032 ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 19.6 ดอลลาร์ หรือ 2.05% ปิดที่ 976 ดอลลาร์/ออนซ์
สัญญาพัลลาเดียมส่งมอบเดือนมี.ค.พุ่งขึ้น 37.25 ดอลลาร์ หรือ 5% ปิดที่ 788.40 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเล็กน้อย เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (20 ม.ค.) หลังจากที่นายโดนัลด์ ทรัมป์ ทำพิธีสาบานตนเข้ารับตำแหน่งประธานาธิบดีสหรัฐคนที่ 45 
ดอลลาร์อ่อนค่าลงเมื่อเทียบกับเยน ที่ระดับ 114.51 เยน จากระดับ 114.99 เยน
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0697 ดอลลาร์ จากระดับ 1.0656 ดอลลาร์  
ในขณะที่ปอนด์อ่อนค่าลง 0.10% แตะที่ 1.2330 ดอลลาร์สหรัฐ และอ่อนค่าลง 0.22% เทียบยูโร แตะที่ 1.1549 ยูโร หลังจากที่มีการเปิดเผยยอดค้าปลีกอังกฤษร่วงลง 1.9% ในเดือนธ.ค. ซึ่งเป็นการลดลงมากที่สุดในรอบกว่า 4 ปีครึ่ง สวนทางกับที่ตลาดคาดการณ์ไว้ว่าจะเพิ่มขึ้น 0.2%